  Наталья Тетерина 30-тӥ коньывуонэ Удмуртилэн тӧроез Александр Бречалов «Шунды» огазеяськонысь удмурт егитъёсын пумиськиз но соослэн ӵектосъёсынызы тодматскиз. «Шундылэн» ёзчиосыз тужгес бадӟым саклык усточи удмурт нылпиослэн «Шундыкар» лагерьзылы висъязы.  Валтӥсез — милям потэ асьме брендовый проектэнымы — усточи пиналъёслы «Шундыкар» лагерен — тодматэммы. Милям потэ, со мед азинскоз, паськытгес луоз, тросгес улосвылъёсысь тросгес пиналъёсты мед люкалоз шуыса Алина Чернова, «Шунды» огазеяськонлэн кивалтӥсезЛагерьлэсь кулэлыксэ удмурт дизайнер Полина Кубиста но пусйиз. Со туэ нырысьсэ «Шундыкарын» ӧнерчи сямен ужаз но лагерез паськытатыны дэмлаз. Одӥг гужем смена гинэ тырмыт ӧвӧл, лыдъя дизайнер. «Мон валай, асьме нылпиослы азинскыны луонлык сётыны кулэ. <…> Мон егит дыръям валасал ке, мыным удмурт кылэз тодон кулэ луоз шуыса…мон со культураез ӧй адӟылы калык пӧлын. Али но, мон малпасько, тросэз пиналъёс уг чаклало сое», — шуиз Полина Кубиста. Александр Бречаловез ӵектосэн тодматэмез бере Алина Чернова «Шундыкаре» финн-угор улосвылъёсысь но кунъёсысь пиналъёсты ӧтьыны мылкыдзэ вераз. Элькунлэн тӧроез сыӵе дэмланлы дурбасьтӥз. Проект туж усто, со одно ик улыны кулэ, одно ик паськытаны кулэ Александр Бречалов, Удмуртилэн тӧроезУдмуртилэн тӧроез «Шундыкарез» паськытгес вӧлмытон понна коньдон мукет амалэн бичано шуыса пусйиз. Та дыре сменаез ортчытыны уксё Йӧскалык политикая но Физкультурая, спортъя но егитъёсын ужан политикая министерствоос висъяло. Нош Александр Бречалов оске, ӵектос краудфандинг амалъя но трос коньдон люканы быгатоз. Соин ик улосвыл кивалтӥсь тунсыко но рос-прос ӵектос гожтыны ужпум пуктӥз. «Ми тӥледлы юрттом <...> рос-прос коньдон бичаны. <…> Таӵе кичӧлтонъёслы, кудъёсыз йӧскалык кусыпъёсын герӟаськемын, валамон, ми коньдон висъялом. Но, нош ик верасько, ӵектос туж усто, со кулэ мукет азьысь но коньдон бичаны», — лыдъя Удмуртилэн тӧроез. Пумиськонын удмурт егитъёс Александр Бречаловлы сюлэмшугъятӥсь юанъёссэс но сётыны быгатӥзы. Кылсярысь, гуртын улӥсьёслэсь улонзэс умоятон, тазалыкез утёнын ужасъёслэсь уждунзэс будэтон но инкуазез утён сярысь. Вераськон-кенешонэз йылпумъяса, Алина Чернова улосвыл тӧролы «Шунды» огазеяськонлэн пусэныз футболка кузьмаз. Тегъёс: Ижкар егитъёс Удмуртия удмуртъёс Мерлык удмурткыл Шунды АлександрБречалов  